b'\n_START_ARTICLE_\nLet 105 Britannie Airways\n_START_SECTION_\nNesre\xc4\x8da\n_START_PARAGRAPH_\nLetalo Bristol 175 Britannia 102 prevoznika Britannia Airways z  oznako G-ANBB, ki je preva\xc5\xbealo prete\xc5\xbeno Britance na poti na dopust ob jadranski obali, se je malo po polno\xc4\x8di 1. septembra pribli\xc5\xbeevalo brni\xc5\xa1kemu letali\xc5\xa1\xc4\x8du, ko je zaradi prenizke vi\xc5\xa1ine zadelo drevesa v gozdu blizu vasi Lahov\xc4\x8de in strmoglavilo. 92 ljudi na krovu je umrlo takoj._NEWLINE_Stekla je obse\xc5\xbena re\xc5\xa1evalna akcija, v kateri so sodelovali gasilci in \xc5\xa1tevilni doma\xc4\x8dini, ki so sli\xc5\xa1ali tru\xc5\xa1\xc4\x8d. Gasilci so sprva zaradi napa\xc4\x8dnih informacij letalo iskali v okolici Meng\xc5\xa1a, ob prihodu pa so koordinirali re\xc5\xa1evalce in iz razbitin potegnili ter oskrbeli pre\xc5\xbeivele. \xc5\xa0tirje med njimi so bili tako hudo ranjeni, da so umrli \xc5\xa1e na mestu nesre\xc4\x8de, ko je \xc5\xbee prispela pomo\xc4\x8d, preostala dva pa v bolni\xc5\xa1nici do 12 dni kasneje._NEWLINE_Preiskava je kot najverjetnej\xc5\xa1i vzrok razkrila pilotsko napako \xe2\x80\x93 glavni pilot ni nastavil vi\xc5\xa1inomerja po napotku kontrole zra\xc4\x8dnega prometa, kar sta oba s kopilotom spregledala, tako da sta ravnala kot bi bil instrument pravilno nastavljen. Poleg tega se zaradi teme in gozdnatega terena nista mogla ravnati po orientirjih na tleh, zmedel pa ju je tudi naklon steze, ki sta jo takrat \xc5\xbee videla, a sta napa\xc4\x8dno precenila kot pribli\xc5\xbeevanja. Letalo je bilo pribli\xc5\xbeno 1.000\xc2\xa0ft (300\xc2\xa0m) ni\xc5\xbeje kot je kazal vi\xc5\xa1inomer, tako da je ob sledenju normalnim postopkom pribli\xc5\xbeevanja stezi priletelo v drevesa ve\xc4\x8d kilometrov pred njo.\n_START_SECTION_\nKasnej\xc5\xa1i dogodki\n_START_PARAGRAPH_\nV zahvalo za po\xc5\xbertvovalen odziv slovenskih zdravnikov pri re\xc5\xa1evanju pre\xc5\xbeivelih je Univerzitetni klini\xc4\x8dni center Ljubljana pridobil sodoben operativni mikroskop. Na njem se je mirkokirurgije izu\xc4\x8dil znani nevrokirurg Vinko Dolenc in \xc5\xbee naslednje leto pri\xc4\x8del s \xc5\xa1ivanjem \xc5\xbeivcev, kar je bilo za tisti \xc4\x8das prelomno._NEWLINE_Kasneje je bilo na mestu nesre\xc4\x8de postavljeno spominsko znamenje, ki pa je bilo z leti zanemarjeno in se je izgubilo v go\xc5\xa1\xc4\x8davju. Leta 2016, ob 50-letnici nesre\xc4\x8de, je zato podjetje Aerodrom Ljubljana dalo postaviti novega.'